ATP30 วิ่งแรงเกิน 7% โบรกฯ ให้เป้า 2.18 บ.
ATP30 วิ่งแรงเกิน 7% รับผลดีคว้างานให้บริการรับส่งพนักงาน “บ.ไอซิน ไทย ออโตโมทีฟ คาสติ้ง” ล่าสุด ณ เวลา 12.07 น. อยู่ที่ 2.06 บาท บวก 0.14 บาท หรือ 7.29% สูงสุด 2.22 บาท ต่ำสุด 1.94 บาท ด้วยมูลค่าซื้อขาย 194.80 ล้านบาท ด้าน โบรกฯ แนะซื้อ ชูเป้า 2.18 บาท มองกำไรปี 59-60 โตแกร่ง
25 ม.ค. 2560

ผู้สื่อข่าวรายงานว่าราคาหุ้นบริษัท เอทีพี 30 จำกัด (มหาชน) หรือ ATP30 ล่าสุด ณ เวลา 12.07 น. อยู่ที่ 2.06 บาท บวก 0.14บาท หรือ 7.29% สูงสุด 2.22 บาท ต่ำสุด 1.94 บาท ด้วยมูลค่าซื้อขาย 194.80 ล้านบาท ขณะที่ดัชนีตลาดหุ้นไทยโดยรวมบวก 0.16%

โดยราคาหุ้น ATP30 ปรับตัวขึ้นหลังจากที่บริษัทคว้างานให้บริการรับส่งพนักงานให้กับบริษัท ไอซิน ไทย ออโตโมทีฟ คาสติ้ง จำกัด ด้วยรถบัสปรับอากาศจำนวน 10 คัน โดยเริ่มให้บริการตั้งแต่วันที่ 1 พ.ค.60 จนถึงวันที่ 30 เม.ย.65
ส่วน บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำซื้อ ให้ราคาเป้าหมายที่ 2.18 บาท/หุ้น เทียบเท่ากับ P/E ปี 60 ที่ 25 เท่า แต่คิดเป็น PEG ปี 60 เพียง 0.5 เท่า โดยคาดการณ์กำไรสุทธิปี 59 เติบโต 117% เทียบช่วงเดียวกันของปีก่อนและกำไรสุทธิปี 60 เติบโต 50% เทียบช่วงเดียวกันของปีก่อน ซึ่งเป็นผลจากรายได้สูงขึ้นต่อเนื่องและอัตรากำไรขั้นต้นเพิ่มขึ้นจาก Economy of scales และค่าเสื่อมราคาที่ต่ำลงหลังรถรุ่นแรกๆ ตัดค่าเสื่อมหมดแล้วแต่ยังสร้างรายได้แนวโน้มระยะยาวไปได้ดี
นอกจากนี้คาดว่า ATP30 จะได้รับประโยชน์จากร่างพรบ.เขตเศรษฐกิจพิเศษภาคตะวันออกที่ครม.ได้อนุมัติไปแล้ว เพราะเป็นพื้นที่ให้บริการของบริษัท